Zŏbrze: ze bez 2,5 prōmila za kerownicōm
27 lŏt stary zŏbrzōn ze bez 2,5 prōmila alkoholu we krwi w czasie skryncaniŏ niy zapanowoł nad citroenym i wjechoł w bok skody. Ôżarty szofer trefiōł do lazarytu, na szczyńście nic mu sie niy stało. Do strzaśniyńciŏ doszło na krziżōwce ulic Moniuszki i Chopina. Jeji sprŏwcy grożōm terŏz 2 lata heresztu.
Kolizyjŏ trefiyła sie w sobotã kole 2:00 po połedniu w dzielnicy Mikulczyce. Jak wynikŏ z policyjnych ôbsztalowań, 27-letni zŏbrzōn przi kerowaniu ôsobowym citroenym ulicōm Moniuszki, w czasie skryncaniŏ w ulicã Chopina, sjechoł na drugi pŏs ruchu i trzasnōł w bok ôsobowyj skody, co jechała z naprzeciwka. Skuli zdarzyniŏ szofer citroena trefiōł do lazarytu. Pokŏzało sie, iże nic ciynżkego mu sie niy stało. Policyjōny drogōwki zbadali ôbōch szoferōw alkōmatym. Jak sie pokŏzało, sprŏwca kolizyje mioł bez 2,5 prōmila alkoholu we swojim ôrganiźmie.
Terŏz ôdpowiy niy ino za sprŏwiynie kolizyje ale przede wszyjskim za kerowanie autym we sztandzie niytrzyźwym. Grozi mu kŏra do 2 lŏt heresztu. Pōnadto gyricht ôbligatoryjnie rozsōndzi świŏdczynie pijynżne na Fundusz Pōmocy Pokrziwdzōnym jak tyż Pōmocy Postpynityncjarnyj we wysokości niy myńszyj aniżeli 5 tys. złotych. Na chopa dostanie tyż postrzodek kŏrny we formie zakazu kludzyniŏ wozideł na ôkres niy krōtszy aniżeli 3 lata.
Zdrzōdło: KMP Zŏbrze, foto: KMP Siymianowice
szl_Latn szl_Latn szl_Latn szl_Latn szl_Latn